"Ilogic!" Verdictul italienilor la 8 luni după ce Ionuț Radu s-a transferat în Premier League
Ionuț Radu (26 de ani) este împrumutat de Inter Milano la Bournemouth în acest sezon.
Cu șanse foarte mici de a apăra poarta lui Inter, Radu a fost împrumutat din nou, în luna iulie a anului trecut. După experiențe în Italia (Genoa, Parma, Cremonese) sau Franța (Auxerre), fostul căpitan al naționalei României a ales un împrumut în Anglia, la Bournemouth.
Împrumutul lui Ionuț Radu la Bournemouth, considerat ilogic de italieni
Radu a prins doar 5 meciuri la Bournemouth în aproape 8 luni - trei în Cupa Ligii Angliei și două în Premier League, când titularul Neto era accidentat. Între timp, românul a devenit practic a treia variantă de portar a lui Bournemouth, după ce irlandezul Mark Travers a fost rechemat din împrumutul de la Stoke City.
Goalkeeper-ul român nu mai prinde nici măcar lotul în Premier League, iar italienii de la Inter News consideră că împrumutul lui Radu la Bournemouth a fost "ilogic" din primul moment, având în vedere statutul pe care știa din start că îl va avea la gruparea engleză.
"Se știa de la început. Alegerea lui Radu de a merge la Bournemouth, în Premier League, a părut ilogică din start. Titularul de drept al echipei este brazilianul Neto, care a apărat în trecut la Fiorentina și Juventus, iar acum este și căpitanul echipei.
Era greu de crezut că românul va prinde multe minute și, în consecință, a strâns doar 5 meciuri în acest sezon. Două dintre ele au fost în Premier League, iar Radu a apărat în cel mai slab meci al sezonului făcut de Bournemouth, 1-6 contra lui Manchester City pe 4 noiembrie", au scris italienii.
La finalul acestui sezon, Bournemouth are opțiunea de a-l transfera definitiv pe Radu de la Inter, însă în Italia au apărut deja informații potrivit cărora englezii au hotărât să nu plătească suma stabilită la momentul împrumutului, 8 milioane de euro.
În aceste condiții, Radu este așteptat să revină la Inter în vară, formație cu care mai are contract până în 2025. Rămâne de văzut dacă liderul din Serie A va hotărî să îl împrumute pe portar la o altă echipă și în stagiunea următoare.
Din cauza minutelor puține din acest sezon, Radu a pierdut și echipa națională. Bucureșteanul începuse titular campania de calificare la EURO 2024, însă ulterior nu a mai prins nici lotul lui Edi Iordănescu.
Costel Pantilimon, despre Ionuț Radu: "Asta trebuie să facă"
Costel Pantilimon (37 de ani), fost portar la Manchester City și fost internațional român, i-a dat un sfat fostului căpitan de la naționala U21.
În prezent președinte la Poli Timișoara, fostul goalkeeper crede că Radu trebuie să-și găsească o echipă care să-l transfere defintiv, și la care să prindă mai multe minute.
"Premier League e un campionat foarte puternic. Poate sunt puțin subiectiv pentru că am jucat cea mai mare perioadă a carierei mele acolo, dar într-adevăr cred că toată lumea poate să vadă că este cam cel mai puternic campionat din lume, atât fizic, tehnic, tactic, cât și la nivel de intensitate. Plus investițiile care se fac. Referitor la cazul lui, cred că trebuie să-și găsească un mediu propice, chiar dacă face un pas înapoi.
Să-și găsească un mediu unde lumea îi apreciază calitățile, i se dă încrede, nu mai este privit ca pe un jucător împrumutat pentru că și acest aspect cred că îi poate dăuna. Cred că trebuie să-și găsească un contract, să fie permanent al unui club și să poată munci în liniște. E clar că e un portar care are calități", a spus Costel Pantilimon, în exclusivitate pentru PRO TV și Sport.ro.
Urmăriți SPORT.RO și pe Google News